Haug 11,3 kg ja 110 cm, püütud 25. märtsil elussöödaga ühest Misso valla väikejärvest.
„Olen juba aastaid kõik oma vabad hetked veetnud järvedel,“ kirjutab Merilin Sibul. „Nii ka sel korral, kui 25. märts, suur reede, tähendas minu jaoks vaba päeva. Mis omakorda tähendas seda, et hommikul sean varavalges sammud järvele. Särjega varustatud unnad hakkasid nüüd havisid hommikusöögile ootama, ise olin samal ajal rahulikult õngitsemas. Minu unnad on enda valmistatud, neil puuduvad lipud ja havivõttu ma ei näe. Käin lihtsalt umbes iga tunni aja tagant kontrollimas, kas keegi on maiustamas käinud.
Jõudsin teise unna juurde ja vaatasin, et nöör (8 m) on ilusti maas ja pingesse veetud. Venitasin nööri meetrikese välja, kui juba tuli teiselt poolt vastupanu. Sel hetkel sain aru, et siit tuleb midagi ilusat. Teadsin, et nööri on mul hetkel väsitamiseks maksimaalselt meeter, mida on ilmselgelt liiga vähe. Ega midagi, pidurdasin kala sööstu nii palju kui võimalik, und selle käigus uuesti vette tagasi, käsi veel järele auku ja õnneks mingit jõnksatust tal teha ei õnnestunud ning varustus pidas seega vastu.